L-Unjoni Ewropea tenniet b'mod konsistenti li soluzzjoni sostenibbli għall-kriżi fil-Venezwela tista' tinkiseb biss permezz ta' proċess politiku ġenwin u inklużiv li jwassal lill-pajjiż għal elezzjonijiet presidenzjali ħielsa u ġusti. Il-Venezwela, bħall-bqija tad-dinja, bħalissa qed tesperjenza sfidi bla preċedent bil-pandemija tal-coronavirus, bir-riskju li tħalli impatt uman devastanti f'pajjiż li diġà qiegħed jissielet ma' sitwazzjoni ekonomika, soċjali u umanitarja gravi. Dan huwa l-waqt li fih l-atturi kollha fil-Venezwela għandhom jingħaqdu u jsibu mod biex flimkien jindirizzaw l-emerġenza tal-coronavirus, għall-ġid tal-poplu Venezwelan. F'dan il-kuntest, l-Unjoni Ewropea tieħu nota pożittiva tal-Qafas ta' Transizzjoni Demokratika dwar il-Venezwela propost mill-Istati Uniti. Il-proposta tal-Istati Uniti tieħu l-istess direzzjoni tal-proposti tal-UE għal mod paċifiku kif toħroġ mill-kriżi permezz ta' perkors negozjat li jwassal għal gvern demokratiku, li huwa meħtieġ issa aktar minn qatt qabel. Nieħdu nota wkoll b'interess tal-approċċ il-ġdid dwar is-sanzjonijiet tal-Istati Uniti li hemm fil-pjan. Is-soluzzjoni għall-istat li jinsab fih il-pajjiż għandha titmexxa u tkun f'idejn il-poplu tal-Venezwela. Huwa fundamentali li proċess ta' transizzjoni jkun inklużiv u mmexxi mill-atturi politiċi Venezwelani li mingħandhom il-poplu jistenna maturità u ġenerożità. L-UE tappella lill-partijiet ikkonċernati Venezwelani kollha biex ipoġġu l-interessi tan-nazzjon qabel kwalunkwe konsiderazzjoni oħra u jipparteċipaw fi proċess ta' negozjati kredibbli, rappreżentattiv u serju, bħal dak iffaċilitat min-Norveġja (il-Proċess ta' Oslo). L-UE tinsab lesta li tikkontribwixxi, b'mod partikolari permezz tal-Grupp ta' Kuntatt Internazzjonali, għal proċess sinifikattiv u inklużiv lejn ir-ristabbiliment tad-demokrazija u l-istat tad-dritt, permezz ta' elezzjonijiet presidenzjali ħielsa u ġusti. B'mod parallel għall-ħidma politika tagħna, ninsabu tassew konxji mit-tbatija tal-popolazzjoni u ser inkomplu bl-għajnuna tagħna lill-poplu tal-Venezwela, u nsaħħuha, biex ngħinuh jindirizza l-pandemija tal-coronavirus u l-bosta ħtiġijiet umanitarji li kienu jeżistu qabel. Il-Pajjiżi Kandidati r-Repubblika tal-Maċedonja ta' Fuq*, il-Montenegro* u l-Albanija*, il-pajjiżi tal-EFTA l-Iżlanda u l-Liechtenstein, il-membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.